"SETSWANA PUO YA GAE R-3 M orutabana a buisetsa barutwana kwa godimo letsatsi le letsatsi go netefatsa kgolo le tlhabololo ya tlotlofoko ya bona. 2.8 Mophato R Thulaganyo ya Mophato R ya go ithuta puo e ikaegile ka metheo ya tomagano le go ithuta ka go tshameka. Morutabana o tshwanetse go nna matlhagatlhaga, e nne motsereganyi go na le go nna mogokaganyi. Motsereganyi o tlhola ditšhono tse dintsi tsa thuto ya kwelano tse di itlelang fela ka ditirwana tse di farologaneng tse di totileng morutwana, jaaka, motshameko o o lokologileng mo sekhutlwaneng sa boitlhomo kgotsa mo lefelong le ba agang ka dimikana/diboloko le ditirwana tse di totileng morutabana jaaka ‘mosako’ wa dikgang, kgotsa mo ‘mesakong’ e mengwe. Dintlha tse di totileng puo le loago, maikutlo le mefuta e mengwe ya ditlhabololo jaaka ya mesifa e megolo le mesifa e mennye, di itlela fela mo tsamaisong ya gale le mo ditirwaneng tsa boleng jo bo kwa godimo jwa lenaneo la Mophato R. Boalo jotlhe jo, bo ka neela morutabana ditšhono tsa go ka kgona go tsenagare le go ‘tsereganya’ mo go ithuteng go go itlelang fela go go isang kwa tshimololong ya kitso ya puisokwalo. Lenaneo le le tlwaelegileng la bogologolo, le le tlhomameng, le le agilweng sentle mme le ‘ageletswe mo metheong e e rileng’, le tshwanetse go efogiwa ka gonne ga le nonotshe kitso ya puisokwalo mo barutwaneng ba Mophato R. Mophato R ga o a tshwanela go nna Mophato wa Ntlha o o koafadiwang. O na le dipharologantsho tsa ona tse di tshwanang di le nosi tse di theetsweng mo goreng barutwana ba dingwaga tse, ba tlhaloganya jang dilo tsa lefatshe la bona le go iponela kitso, dikgono, dingwao le maitshwaro a a ka ba letlang go godisa ditšhono tse ba di neetsweng mo dingwageng tsa bona tsa thuto e e tlhomameng. Tsepama mo go ithuteng go go sa tlhomamang le go go itlelang fela mo ‘mesakong’ e e farologaneng mo tsamaong ya letsatsi. Tlhama lenaneo gape la letsatsi le letsatsi, le le letlang nako e e lekaneng ya motshameko o o lokologileng mme le kopantswe le temogo e e tseneletseng ya morutabana e e ka bidiwang ‘dinako tsa go rutega,’ dinako tse di tswang gantsi mo dikgatlhegelong le mo boitlhameding jwa barutwana. Letsatsi lotlhe la sekolo le tshwanetse go bonwa jaaka la kgonego ya go tiisa thuto ya puisokwalo; e ka nna gongwe ka thuso ya ka tlhamalalo ya morutabana, ka dinako tse di akantsweng, go akaretsa ditirwana tse di kaetsweng ke morutabana kgotsa, ka ntlha ya ditšhono tse dintsi tse di itlelang fela tse di tlhagelelang mo tsamaong ya letsatsi, mme di kgontsha morutabana go tlhabolola go ithuta ka go dirisa ‘dinako tsa go rutega’. Dinako tse di ntseng jalo, di tlhagelela gantsi ka nako ya dipakathuto tse di rulagantsweng le tsa motshameko o o lokologileng gape. Go tswa mo letlhakoreng la kitso ya puisokwalo ,dinako tsa go rutega di tla neela morutabana tšhono ya go botsa, sekao, dipotso tse di bulegileng kgotsa go neela tshitsinyo e e ka thusang morutwana, mme ka jalo, e tsose kgatlhego ya go ithutela kwa pele. E nna potso mo morutabaneng gore o tshwanelwa ke go tsereganya leng mo dikgatong tsa go ithuta le gore a ka emela leng kwa morago go letlelela barutwana go bona tšhono ya go neela tharabololo ya bothata jo ba nang le bona ka nako eo. Mo ngwageng wa Mophato R lenaanenako la ditiro le bidiwa lenaneo la letsatsi mme le na le dikarolwana di le tharo tse dikgolo, tsona ke ditirwana tse di kaelwang ke morutabana, ditirwana tsa ka gale le tse morutwana a itlhamelang tsona le metshameko e e lokologileng. Ditšhono tse di kgethegileng tsa kitso ya puisokwalo tse di kaelwang ke morutabana di rutiwa ka nako ya mosako wa puo mo mosong (sekao, kgangkgolo/setlhogo sa dipuisano, mosako wa puisano/puo; dipuisano ka maemo a bosa a letsatsi le letsatsi; go tlotla ‘dikgang’; mesako ya go bontsha le go tlotla le nako ya dikgang). Go ikaegilwe ka tlhopho e e tsepang, (sk. morutabana o tshwanetse go nna le kakanyo e e lolameng ya gore o batla go tlhabolola eng) ditirwana tsa boitlhamedi/botsweretshi, mesako ya dilo tse di bonwang, motsamao, mmino le mesako ya go dira teramatiragatso di ka nna le tebaganyo ya kitso ya puisokwalo e e kgethegileng mo go siamiseng dikgopolo tsa pono le dikgono tse di gatelelang puiso e e tlhomameng. Tsamaiso ya tlwaelo e neela barutwana ditšhono tse di gaisang tsa go tlhabolola dikgono tse di farologaneng 22 PEGELO YA PHOLISI YA KHARIKHULAMO LE TLHATLHOBO"